
ABSTRAK 

Sesungguhnya Islam menjamin ketamadunan yang agung dengan bersaksikan 
kehebatan tamadun Islam sejak di zaman Rasulullah Sallallahualaihiwasallam 
hingga zaman keagungan Islam semasa pemerintahan Umayyah, Abbasiyah dan juga 
kerajaan Turki Uthmaniyah khususnya di dalam sektor ekonomi dan perbankan 
Islam. Malaysia adalah di antara negara yang telah mengambil inisiatif untuk 
mengembalikan kekuatan ekonomi Islam ini melalui pendekatannya tersendiri. 
Pendekatan ini merangkumi perlaksanaan menyeluruh dan komperehensif dalam 
aspek undang-undang sivil dan syariah yang berperingkat serta strategi 
pengawalseliaan dan pembangunan modal insan dengan mengambilkira semua faktor 
dalaman dan luaran di dalam sistem perbankan negara. Hingga kini, formula ini 
telah dibuktikan berjaya dan kesannya Malaysia mampu untuk menjadi pusat 
perbankan Islam dunia pada satu hari nanti selaras dengan wawasan 2020 yang 
menjadi aspirasi Malaysia. 

1.0 PENGENALAN. 


Malaysia telahpun diiktiraf sebagai negara perdagangan ke- 18 terbesar di dunia dan 
dihormati sebagai model negara Islam dan membangun yang dianggap progresif dan 
beijaya. Dunia sudah sedia maklum bahawa Malaysia beraspirasi untuk menjadi 
“Pusat Perbankan Islam Dunia”. Di dalam merealisasikan aspirasi itu Malaysia telah 
memilih untuk melaksanakan “dual banking system” iaitu sistem perbankan Islam 
sebagai alternatif kepada sistem perbankan sedia ada di negara kita dan juga 
pendekatan kaedah harmonisasi undang-undang syariah dan sivil di dalam sistem 
perbankan Islam. Kemudahan infrastruktur undang-undang yang lengkap dan 
menyeluruh dalam sektor perbankan, pasaran modal, sekuriti dan sebagainya menjadi 
faktor penting kepada kepesatan perkembangan industri perbankan Islam di Malaysia. 

Sistem perbankan Islam telah mendapat tempat di Malaysia sejak 1983 lagi, apabila 
tertubuhnya Bank Islam Malaysia Berhad sebuah bank Islam pertama di Malaysia. 
Berdasarkan hampir 24 tahun usia sistem perbankan Islam di Malaysia, kini terdapat 9 
Bank Islam tempatan (7 SPI telah diberikan lessen untuk beroperasi di bawah ABI 

1983) dan 3 Bank Islam asing diberi lesen untuk beroperasi iaitu Kuwait Finance 
House, Saudi Arabia’s Al Rajhi Banking and Investment Corporation dan Konsortium 
Qatar Islamic Bank Al Rajhi di samping bank konvensional yang juga menawarkan 
skim perbankan Islam. Dijangkakan bilangan ini akan bertambah dari masa ke semasa 
berdasarkan polisi keterbukaan Bank Negara Malaysia yang diamalkan ketika ini. 

Pada 2002 sahaja saham aset perbankan Islam mencecah 8.9% daripada total aset 
bank berjumlah RM68 billion 1 dan pada tahun 2004 ia mencapai ke RM89 billion 
bersamaan 9.9% daripada total aset bank dan pada Mei 2005 asset perbankan Islam 
telah mencecah RM 113.5 billion 2 . Industri perbankan Islam juga telah menjadi 
penyumbang besar kepada perkembangan keseluruhan ekonomi negara iaitu hampir 
25% daripada keseluruhan Keluaran Dalam Negara Kasar. 

Pencapaian di dalam sektor perbankan Islam di atas bukanlah dicapai dengan mudah 
malahan ianya pasti memerlukan perancangan yang teliti dan penuh berhikmah. 
Peningkatan yang begitu memberangsangkan ini dapat direalisasikan melalui 
pendekatan yang menyeluruh sama ada dari aspek polisi perbankan dan juga 
perlaksanaan undang-undang yang efektif. 

2.0 PERLAKSANAAN SISTEM PERBANKAN ISLAM DI MALAYSIA 

Malaysia merupakan negara pertama yang memperkenalkan sistem perbankan Islam 
di Asia Tenggara. Selaras dengan perkembangannya yang pesat dan 
memberangsangkan pelbagai perancangan dan usaha telah dilaksanakan. Perlaksanaan 
sistem perbankan Islam di Malaysia bergerak seiring dengan sektor yang lain melalui 
beberapa pendekatan yang boleh dirumuskan seperti berikut: - 

2.1 Pendekatan Sistem Dwi Perbankan 


1 t.n. 15 Oktober 2004. Al Rajhi, Qatar-led group get Islamic banking licenses. New Straits Times. 
Hlm.Bl. 

2 Tan Sri Dato' Sri Dr. Zeti Akhtar Aziz. Ucapan Gabenor Bank Negara Malaysia Di Pelancaran 
Amlslamic Bank Berhad. Menara AmBank, Kuala Lumpur pada 18 Mei 2006. 

Merujuk kepada senario perlaksanaan sistem perbankan di dunia, dapat disimpulkan 
bahawa terdapat empat pendekatan yang diamalkan. Pertama, negara yang 
mengamalkan sistem perbankan Islam sahaja dan memansuhkan sistem perbankan 
konvensional seperti Iran, Pakistan and Sudan. Kedua, negara yang mempraktiskan 
sistem perbankan konvensional sahaja, ketiga, negara yang melaksanakan sistem 
konvensional dan membenarkan penawaran produk berteraskan prinsip Islam melalui 
kaunter perbankan Islam (Islamic Window) dan keempat, negara yang melaksanakan 
sistem perbankan Islam dan di dalam masa yang sama membenarkan operasi sistem 
perbankan konvensional yang diamalkan oleh Malaysia. 

Keberkesanan pendekatan perlaksanaan dua sistem perbankan ini dapat dilihat 
melalui perkembangan industri perbankan Islam yang begitu pesat terhadap negara 
yang mengamalkan sistem ini. Malaysia umpamanya telah menjadi rujukan banyak 
negara berdasarkan kepesatan perkembangan sektor perbankan Islamnya. Pendekatan 
ini telah melahirkan persaingan yang sihat di mana masyarakat dapat melihat 
kelebihan dan keindahan sistem perbankan Islam secara terus. Sebagai contoh industri 
perbankan Islam di Malaysia berkembang pada kadar 10 hingga 15 peratus setahun 
manakala sebaliknya, sektor perbankan konvensional yang diwakili oleh bank-bank 
yang sama saiznya menyaksikan deposit purata tahunan mengembang lima peratus, 
ekuiti enam peratus, pelaburan empat peratus dan aset enam peratus 3 . Malahan 
semasa kegawatan ekonomi yang melanda Asia pada tahun 1997 dan 1998 sektor 
perbankan Islam di Malaysia terus berkembang sedangkan bank-bank konvensional 
mencatatkan pertumbuhan negatif. Senario ini membolehkan masyarakat dapat 
melihat kelebihan sistem perbankan Islam berbanding sistem bank konvensional yang 
terdedah kepada pelbagai risiko yang sukar untuk ditangani. 

Senario yang berlainan pula berlaku kepada beberapa negara yang telah 
memansuhkan sistem perbankan konvensional dan mengamalkan sistem perbankan 
Islam secara total di mana negara ini telah mengalami ketidakstabilan ekonomi yang 
begitu meruncing pada sesuatu masa. Namun demikian, perlu diingat bahawa 
ketidakstabilan ini bukanlah disebabkan oleh sistem perbankan Islam itu sendiri tetapi 


3 t.n. 13 Jun 2005. Perbankan Islam Alternatif Berdaya Maju. Utusan Malaysia. Hlm 4. 


berdasarkan faktor-faktor luar seperti ketidaksediaan infrastruktur institusi perbankan 
secara menyeluruh dan faktor sistem perbankan Islam yang masih diperingkat 
permulaan dan pengukuhan berbanding sistem konvensional yang telah lama bertapak 
dan diamalkan oleh hampir semua negara di dunia. 

Oleh itu, pendekatan perlaksanaan sistem perbankan Islam secara berperingkat dan 
sederhana merupakan kaedah yang paling sesuai dan berhikmah ketika ini dalam 
proses pengukuhan ekonomi secara seimbang dan komperehensif. Sesuai dengan 
firman Allah Subhanahu Wataala di dalam surah al-Nahl ayat 125: “ Serulah 
(manusia) kepada jalan Tuhanmu dengan hikmah dan pelajaran yang baik dan 
bantahlah mereka dengan cara yang baik”. Inilah siyasah kehidupan di dunia yang 
diperkatakan oleh Imam Al-Mawardi yang menyuruh umat Islam agar menjalani 
kehidupan di dunia dengan selesa dan dalam masa yang sama tidak melupakan hari 
akhirat. 

2.2 Ruanglingkup Undang-undang 

Merujuk kepada ruang lingkup tanggungjawab institusi perbankan Islam, mereka ini 
tidak boleh lari daripada undang-undang sivil mahupun hukum syarak. Institusi 
perbankan Islam di Malaysia bukan sahaja perlu mematuhi undang-undang syariah 
malahan dikehendaki juga untuk mematuhi undang -undang sivil yang berkaitan, 
undang-undang prosedur di mahkamah sivil dan juga Garis Panduan yang dikeluarkan 
oleh Bank Negara Malaysia. Berdasarkan faktor inilah satu pendekatan ber hi kmah 
perlu dilaksanakan bagi memastikan kelancaran peijalanan pembangunan sistem 
perbankan Islam di Malaysia. Oleh itu pelbagai usaha telah dibuat dan di antaranya 
ialah melalui proses integrasi atau harmonisasi undang-undang syariah dan sivil. 

Harmonisasi undang-undang syariah dan sivil bukanlah bermaksud menggabungkan 
dua sistem undang-undang ini tanpa mengambil kira ketelusan dan prinsip-prinsip 
syariah yang menjadi teras kepada sistem perbankan Islam. Proses harmonisasi ini 
merujuk kepada perlaksanaan undang-undang sivil berkaitan perbankan yang tidak 
bertentangan dengan undang-undang syariah di dalam operasi perbankan. Ini 
bermakna undang-undang sivil sedia ada seperti Akta Kontrak 1950 dan Akta Jualan 

Barangan 1957 adalah bertepatan dengan kehendak-kehendak syarak dan boleh 
diintegrasikan bagi memantapkan lagi infrastruktur undang-undang berkaitan sistem 
perbankan Islam. 

Proses integrasi ini mengambil kira faktor kesesuaian prinsip-prinsip syariah dengan 
undang-undang sivil sedia ada. Dari segi aspek syariah, Akta Bank Islam 1983 atau 
Akta Bank dan Institusi Perbankan 1989 tidak memberi peruntukan yang jelas 
mengenai definisinya. Analisa secara umumnya ialah institusi perbankan Islam boleh 
melaksanakan apa sahaja perniagaan berlandaskan undang-undang syariah 
memandangkan tiadanya undang-undang khusus muamalat Islam di Malaysia. 
Prinsip-prinsip syariah yang diaplikasikan di dalam operasi perbankan Islam ialah 
seperti Uqud Al-Mua’wadhat (Jual beli), Attabarua’t (Derma), Uqud Isytirak 
(Perkongsian) seperti mudharabah (perkongsian untung), musyarakah (perkongsian 
untung dan rugi) dan muzaraa’ (perladangan), Uqud Tawsiqat (Jaminan) seperti 
Kafalah, Rahnu dan Hawalah, Uqud Itlaqat (Umum) atau a’ mal Insan seperti 
wakalah (agen), Uqud Taqyiydat (Halangan) seperti taflis (muflis), Uqud Isqatat 
(Gugur hak) refers to ibra’ (rebat), muqasah (set Off) dan Uqud Hifz (Deposit) seperti 
wadiah (simpanan). 

Manakala undang-undang sivil memperuntukkan dengan jelas peruntukan undang- 
undang yang berkaitan seperti Akta Kontrak 1950, Akta Jualan Barangan 1957, 
Kanun Tanah Negara 1965, Akta Syarikat 1965, Akta Sewa Beli 1967, Akta 
Suruhanjaya Syarikat 1993, Akta Duti Setem 1959, Akta Pencegahan Wang Haram 
2001 dan juga Undang-undang Prosedur di Mahkamah. Undang-undang inilah yang 
diharmonisasikan bagi memastikan kelicinan pembangunan perbankan Islam di 
Malaysia. Ini adalah kerana ciri-ciri dan sifat-sifat undang-undang syariah dan sivil 
berupaya untuk diintegrasikan melainkan hanya sedikit sahaja yang bertentangan di 
antara satu sama lain. 

Contoh aplikasi pengharmonisasian undang-undang sivil dan Syariah dapat dilihat 
dengan jelas di dalam produk pembiayaan perumahan Bai’ al-Bithaman Ajil. Undang- 
undang syariah mensyaratkan rukun jual beli yang wajib dipatuhi dan aset yang 
dibenarkan oleh hukum syara’ berlandaskan konsep jual beli dengan bayaran ansuran. 

Hak jual beli seperti khiyar majlis dan khiyar aib perlu diberikan kepada pelanggan 
yang ingin mendapat pembiayaan. Dalam pada masa yang sama institusi perbankan 
Islam perlu mematuhi undang-undang sivil seperti Akta Kontrak 1950, Akta Duti 
Setem 1959, Kanun Tanah Negara 1967, Akta Syarikat 1965 termasuk undang- 
undang prosedur di Mahkamah. 

Pendekatan harmonisasi ini memberi jaminan kepada perkembangan dan peningkatan 
industri perbankan Islam. Melalui kaedah ini undang-undang baru tidak perlu digubal 
di Parlimen dan undang-undang sedia ada dapat dieksploitasikan semaksima 
mungkin. Kesannya, menurut perangkaan, industri perbankan Islam berkembang 
pesat dan hingga kini pasaran perbankan Islam global bernilai AS$270 bilion 
(RM 1,026 bilion) 4 dan Malaysia adalah di antara penyumbang yang besar terhadap 
angka ini. Malaysia dij angka akan terus mengungguli operasi perbankan Islam di 
dunia yang merangkumi sektor pembiayaan perbankan dan pasaran modal Islam. 

Kaedah harmonisasi ini juga dapat memberi keyakinan kepada pasaran yang lebih 
terbuka disertai oleh semua lapisan masyarakat berlainan bangsa dan agama. Statistik 
menunjukkan keyakinan masyarakat Cina dan India yang begitu ghairah mendapatkan 
pembiayaan perbankan daripada institusi perbankan Islam di Malaysia. Kemasukan 
beberapa bank Islam asing yang sungguh berminat untuk beroperasi di Malaysia juga 
membuktikan betapa Malaysia memiliki infrastruktur undang-undang yang kukuh dan 
berkesan bagi mengawal semua operasi perbankan. Kemantapan struktur undang- 
undang dan perlaksanaannya di Malaysia adalah hasil daripada integrasi yang 
dilakukan pada undang-undang syariah dan sivil. 

Merujuk pula dari aspek bidang kuasa mahkamah mengenai kes-kes yang melibatkan 
hal ehwal perbankan Islam Perlembagaan Persekutuan meletakkan kes-kes ini di 
bawah bidang kuasa mahkamah sivil 5 . Ini memandangkan bahawa urusan kontrak, 
perniagaan dan perbankan adalah terletak di bawah senarai persekutuan 6 . Sekiranya 
perlaksanaan operasi perbankan Islam dibuat hanya berdasarkan undang-undang 
Islam tanpa menggunapakai undang-undang sivil, sudah tentu berlakunya kecelaruan 

4 Ibid 

5 Mahkamah syariah mempunyai bidang kuasa terhadap orang Islam dan institusi perbankan tidak 
termasuk di bawah bidang kuasanya. Lihat Jadual 9 Senarai 2 Perlembagaan Persekutuan. 

6 Jadual 9 Senarai 1 Perlembagaan Persekutuan. 

di mahkamah sivil untuk menangani dan membicarakan kes-kes muamalat Islam. 
Dengan itu, keperluan kepada pengharmonisasian dua sistem undang-undang ini di 
Malaysia amat jelas bagi memastikan operasi perbankan Islam berjalan dengan lancar. 

Sebagai ilustrasi dirujuk kepada perangkaan “non-performing financing (NPF)” atau 
pembiayaan tidak berbayar yang dihadapi oleh setiap institusi perbankan Islam di 
Malaysia. Institusi-institusi ini akan cuba mendapatkan kembali wang pembiayaan 
menerusi prosedur undang-undang di mahkamah sivil. Semua prosedur yang perlu 
dipatuhi adalah menurut peruntukan undang-undang sivil seperti Peraturan 
Mahkamah Tinggi 1980, Peraturan Mahkamah Rendah 1980, Peraturan Mahkamah 
Persekutuan 1995, Akta Bankrupsi 1967, Akta Syarikat 1965 dan sebagainya. 
Undang-undang substantif dan prosedur ini membantu proses tindakan undang- 
undang terhadap mereka yang ingkar untuk membayar kemudahan pembiayaan 
mereka. Peruntukan undang-undang sivil yang tidak bertentangan dengan prinsip 
syariah digunapakai manakala aspek yang berlawanan dengan syariah diubahsuai atau 
digantikan dengan peruntukan undang-undang yang dibenarkan oleh hukum syarak 7 . 
Misalnya perkataan faedah atau “interest” di dalam borang yang terdapat di dalam 
Kanun Tanah Negara 1965 digantikan dengan terma keuntungan atau “profit”. 

Tindakan di Mahkamah dengan menggunakan undang-undang sivil bagi kes-kes 
berkaitan perbankan Islam dapat memastikan kelicinan proses mendapatkan semula 
pembiayaan bermasalah dan seterusnya dapat mengembalikan kestabilan keseluruhan 
prestasi institusi perbankan Islam. Kes Dato ’ Haji Nik Mahmud Iwn BIMB 8 9 misalnya 
membolehkan BIMB mendapatkan semula wang pembiayaan yang diberikan kepada 
Plaintif. Kes ini menjadi titik tolak keyakinan institusi perbankan untuk menjalankan 
operasi perbankan Islam kerana wujudnya infrastruktur undang-undang yang 
komperehensif. Kes terbaru yang diputuskan di Mahkamah Tinggi Kuala Lumpur di 
antara Affin Bank Berhad Iwn Zulkifli Abdullah 9 juga membuktikan keberkesanan 

7 Ahmad Ibrahim. Legal Framework Oflslamic Banking in Malaysia. Jurnal Undang-undang IKIM, 
vol.l (l)Hlm 1. 

8 [1996] 1 CLJ 576. Dalam kes ini hakim memutuskan bahawa jual beli yang ditandatangani 
berdasarkan konsep Bai’ al-Bithaman Ajil adalah sah walaupun ia melibatkan tanah rezab Melayu dan 
Plaintif diarahkan untuk membayar kemudahan pembiayaan yang diterima. Lihat juga kes Tinta Press 
Iwn BIMB [1986] 1 MU dan BIMB Iwn Adnan Omar [1994] 3 CU. 

9 (2006) 1 CLJ 447. Dalam kes ini Affin Bank telah menyaman Zulkifli Abdullah kerana gagal 
membayar pembiayaan bagi rumah dua tingkat melalui perjanjian yang dimeterai pada Disember 1997. 

perlaksanaan undang-undang perbankan Islam di Malaysia. Dalam kes ini, Hakim 
Datuk Abdul Wahab Patail memerintahkan rumah yang dibeli melalui konsep Bai’ 
Bithaman Ajil dilelong di bawah peruntukan Kanun Tanah Negara untuk 
mendapatkan kembali pembiayaan berjumlah RM582, 000. 

Keperluan untuk mewujudkan undang-undang prosedur Islam yang berlandaskan 
prinsip syariah seperti Kanun Tanah Islam Negara atau Akta Kontrak Islam tidak 
menjadi isu memandangkan undang-undang sivil sedia ada adalah bertepatan dengan 
undang-undang syariah. Hanya sekiranya terdapat keperluan yang mendesak untuk 
menggubal akta baru undang-undang Islam, barulah sesuatu undang-undang itu 
digubal dan dikuatkuasakan. Ketika ini pihak berkuasa masih dalam proses 
penggubalan Akta Sewa Beli Islam memandangkan sewa beli dalam Islam adalah 
lebih luas skopnya berbanding dengan sewa beli yang diperuntukkan di dalam Akta 
Sewa Beli 1950. 

Malaysia meletakkan urusan perbankan Islam di bawah bidang kuasa persekutuan 
walaupun prinsip muamalat termasuk di bawah undang-undang syariah dan ianya 
terletak di bawah bidang kuasa kerajaan negeri. Perkembangan sistem perbankan 
Islam yang boleh dianggap masih baru ini perlu mendapat sokongan dan bantuan 
daripada kerajaan pusat. Kerajaan negeri tidak mempunyai sumber yang mencukupi 
dan memiliki bidang kuasa yang amat terhad iaitu hal ehwal agama, adat dan tanah. 
Dengan sumber ekonomi yang kukuh dan bidang kuasa yang lebih luas dimiliki oleh 
kerajaan pusat dapat memastikan perkembangan industri secara lebih berkesan. 

Memandangkan urusan perbankan Islam terletak di dalam senarai persekutuan 
lahirlah Akta Bank Islam 1983 yang diluluskan oleh parlimen dan berkuatkuasa di 
seluruh Malaysia. Kerajaan persekutuan dengan kuasa yang ada telah memberikan 
tempoh selama 10 tahun kepada Bank Islam Malaysia Berhad (BIMB) untuk 
beroperasi sebagai satu-satunya bank Islam yang terdapat di negara ini. Hanya pada 
tahun 1993 Bank Negara Malaysia telah memperkenalkan skim perbankan tanpa 
faedah (kini dikenali sebagai skim perbankan Islam) di mana bank konvensional 
dibenarkan untuk menjalankan urusan perniagaan Islam. Perlaksanaan ini dapat 


dilakukan apabila kerajaan membuat keputusan untuk meletakkan urusan perbankan 
Islam di bawah bidang kuasa persekutuan seperti yang diperuntukkan di dalam Jadual 
9 Senarai 1 Perlembagaan Persekutuan. 

Pendekatan harmonisasi undang-undang syariah dan sivil memerlukan pemantauan 
dan pengawalan. Dengan itulah terdapatnya peruntukan undang-undang berdasarkan 
seksyen 3 (5) (b) Akta Bank Islam 1983, seksyen 124 (7) Akta Bank dan Institusi 
Perbankan 1989 dan seksyen 16B Akta Bank Negara (Pindaan) 2003 yang 
mensyaratkan penubuhan Majlis Penasihat Syariah (MPS) di setiap institusi 
perbankan Islam. MPS bertanggungjawab untuk menasihati institusi perbankan Islam 
mengenai hal ehwal syariah dan juga untuk memastikan bank-bank menepati rukun- 
rukun dan syarat-syarat Syariah di dalam operasi mereka termasuk perniagaan 
perbankan Islam, perniagaan perbankan Islam, perniagaan pembangunan perbankan 
Islam dan lain-lain perniagaan yang berteraskan prinsip-prinsip Syariah. MPS boleh 
dianggap sebagai institusi fatwa moden yang memainkan peranan begitu penting 
terhadap institusi perbankan Islam. Resolusi atau keputusan MPS bakal menentukan 
kesahihan dan keislaman sesuatu produk, dokumen-dokumen dan operasi perbankan 
Islam. Mahkamah yang membicarakan kes-kes yang melibatkan isu-isu perbankan 
Islam boleh merujuk kepada MPS untuk mendapatkan pandangan terutamanya yang 
berkaitan dengan hukum syara’ . 

Selain daripada itu, bagi maksud menyediakan satu garis panduan yang efektif dari 
aspek Pengurusan Risiko, Islamic Financial Services Board (IFSB) yang ditubuhkan 
pada 2002 telah memperkenalkan dua garis panduan yang perlu dipatuhi oleh institusi 
perbankan Islam iaitu “ The Standards for Capital Adequacy ” dan juga “ The Guiding 
Principles for Risk Management for Islamic financial institutions” di bawah seliaan 
Bank Negara Malaysia 10 . Garis panduan yang mengikut spesifikasi antarabangsa ini 
akan membantu institusi perbankan Islam bagi memperkemaskan lagi amalan system 
perbankan di samping dapat menguruskan risiko dengan lebih berkesan. 


10 Tan Sri Dato' Sri Dr. Zeti Akhtar Aziz. Ucapan Gabenor Bank Negara Malaysia semasa “The 
Second International Conference on Islamic Banking: Risk Management, Regulation and Supervision- 
"Building a Robust Islamic Financial System” di LeMeridien Hotel, Kuala Lumpur pada 7 Februari 
2006. 

Kemudahan infrastruktur undang-undang yang lengkap dan menyeluruh di dalam 
sektor berkaitan merupakan faktor penting kepada perkembangan positif industri 
perbankan Islam di Malaysia. Akta Bank Islam 1983 dan Akta Bank dan Institusi 
Perbankan 1989 merupakan akta yang membolehkan operasi perbankan Islam 
dijalankan di Malaysia. Dengan kedua-dua akta ini institusi perbankan di Malaysia 
sama ada bank Islam atau bank konvensional yang menjalankan operasi skim 
perbankan Islam boleh menawarkan produk-produk Islam dengan syarat mendapat 
kelulusan daripada Bank Negara Malaysia. 

2.3 Sokongan Sektor Sekuriti dan Pasaran Modal 

Industri perbankan Islam tidak akan berkembang sekiranya ianya hanya bergantung 
kepada sektor pembiayaan ekuiti atau pembiayaan hutang semata-mata. Sokongan 
daripada sektor lain seperti pasaran modal amat diperlukan bagi menjana 
pertumbuhan ekonomi umpamanya dengan penerbitan sekuriti hutang swasta yang 
bernilai billion ringgit bagi tujuan pembangunan. Proses penerbitan sekuriti hutang 
swasta ini memerlukan pemantauan dan pengawalan dari sudut undang-undang bagi 
mengelakkan penipuan dan kegagalan sesuatu projek yang dirancangkan. 

Di dalam sektor permodalan Islam, Malaysia mempunyai 89 Dana Unit Amanah 
Islam, 85 peratus kaunter di Bursa Malaysia adalah kaunter yang telah diluluskan oleh 
penasihat Syariah dan 46 peratus pasaran bon korporat adalah bon berlandaskan 
prinsip Islam seperti Murabahah underwritten Notes Issuance Facility, Bai Bithaman 
Ajil Islamic Debt Securities dan Sukuk Ijarah. Malahan Malaysia merupakan Negara 
pertama di dunia memperkenalkan bon asing global berteraskan prinsip Islam 11 . 

Bagi memperkemaskan lagi sektor ini, beberapa undang-undang berkaitan telah 
diperkenalkan yang diantaranya menggariskan peraturan-peraturan berkaitan seperti 
Akta Suruhanjaya Sekuriti 1993, Akta Industri Sekuriti 1983, Akta Industri Sekuriti 
(Depositori Pusat) 1991 termasuk Garis Panduan yang dikeluarkan oleh Bank Negara 
Malaysia seperti Garis Panduan Terbitan Hutang Swasta. Bukan itu sahaja 


11 n.a. 2002. Sektor Perbankan Dijangka Kekal Stabil. 1 Januari. Utusan Malaysia. 

Suruhanjaya Sekuriti ditubuhkan dan Bank Negara Malaysia diberi peranan yang 
lebih bagi memantau operasi institusi perbankan Islam. 


Misalnya isu Hong Leong Bank Berhad yang menyenaraikan syarikat tempatan yang 
diurus dengan baik dan mencatat keuntungan yang tinggi di dalam senarai saham 
yang tidak layak mendapat pembiayaan margin dan angka senarai ini menjangkau 
hingga 454 instrumen yang didagangkan di Bursa Malaysia 12 . Tindakan ini memberi 
kesan buruk kepada pasaran saham di Malaysia apabila terdapat dakwaan sekatan 
pembiayaan margin oleh institusi perbankan di Malaysia 13 . Di dalam isu ini BNM 
mempunyai kuasa dari segi undang-undang untuk memberikan arahan tertentu atau 
mengambil tindakan terhadap institusi berkenaan bagi kebaikan ekonomi negara. 
Kebebasan bergiat aktif di dalam sektor ekonomi ini perlu dipantau oleh infrastruktur 
undang-undang bagi mengelakkan ketidakstabilan ekonomi yang disebabkan oleh 
pihak-pihak tertentu. 

2.4 Polisi Perbankan dan Pembangunan Sumber Manusia 

Selain daripada itu, pendekatan berhati-hati Malaysia menerima kemasukan bank- 
bank asing juga merupakan faktor sampingan untuk memastikan perkembangan 
industri perbankan Islam diterajui oleh institusi perbankan tempatan. Undang-undang 
yang komperehensif dan dan syarat-syarat yang ketat untuk mendapat lesen operasi 
oleh bank-bank asing membantu untuk mengekalkan persaingan yang adil dan 
seimbang di antara bank tempatan dan asing. Sekira tiadanya undang-undang yang 
mampu mengawal kemasukan bank-bank asing ini, sudah pasti bank-bank tempatan 
tidak akan mampu untuk bersaing memandangkan kekukuhan bank-bank asing dari 
segi sumber perbankan, kepakaran dan pengalaman mereka di dalam pasaran di 
seluruh dunia. Namun begitu undang-undang yang terlalu ketat dan tidak terbuka 
kepada bank asing perlu juga diberi kelonggaran pada sesuatu masa berdasarkan 
faktor globalisasi ekonomi dunia. 


12 t.n. 8 Jun 2005. Saham: PM arah BNM dapatkan penjelasan Hong Leong Bank. Utusan Malaysia. 
Hlm. 1. 

13 Namun demikian penjelasan Hong Leong Bank Berhad semasa sidang media bahawa mereka tidak 
akan menarik balik pembiayaan margin pembelian saham sewenang-wenangnya telah menunjukkan 
pemulihan di Bursa Malaysia. 

Dari sudut pembangunan modal insan di dalam sektor perbankan Islam pula, Malaysia 
telah merintis jalan dengan langkah menubuhkan Pusat Pendidikan Perbankan Islam 
Antarabangsa atau “ International Centre for Education in Islamic Finance ” (INCEIF) 
dengan berbekalkan peruntukan sebanyak RM500 juta. Matlamat penubuhan INCEIF 
ini adalah untuk melahirkan pengamal perbankan Islam yang professional, berkaliber 
dan juga mahir di dalam setiap disiplin perbankan Islam. Bagi tujuan itu, INCEIF 
akan menawarkan pelbagai peluang penyelidikan, latihan dan juga kerjasama serantau 
dari aspek ekonomi, undang-undang, syariah dan sebagainya untuk membangunkan 
sektor perbankan Islam 14 . 

Berdasarkan pendekatan-pendekatan yang telah dilaksanakan di atas, fakta 
menunjukkan bahawa Malaysia amat serius dan bersungguh-sungguh untuk 
memartabatkan ekonomi umat Islam dan dalam masa yang sama untuk 
membangunkan sistem perbankan Islam yang mampu menjadi alternatif kepada 
sistem konvensional sedia ada. Pendekatan ini merangkumi semua aspek terpenting 
dalam melaksanakan sistem perbankan Islam sama ada dari sudut undang-undang dan 
juga pembangunan modal insan. 

4.0 KESIMPULAN. 

Perlaksanaan sistem perbankan Islam di Malaysia telah dibuktikan beijaya melalui 
beberapa pendekatan yang merangkumi sistem dwi perbankan, ruanglingkup undang- 
undang yang komperehensif, sokongan sektor pasaran modal dan sekuriti dan 
pemantauan serta polisi perbankan dan sumber manusia. Pendekatan yang 
dilaksanakan secara bersepadu ini membolehkan perlaksanaan sistem perbankan 
Islam beijalan dengan lancar dan berkembang pesat bukan sahaja di arena tempatan 
malahan antarabangsa. 


14 Tan Sri Dato' Sri Dr. Zeti Akhtar Aziz. Ucapan Gabenor Bank Negara Malaysia semasa 
melancarkan “The International Centre For Education In Islamic Finance” (INCEIF) di Mandarin 
Oriental Kuala Lumpur pada 23 Mac 2006. 

Dari aspek keberkesanan perlaksanaan sistem perbankan Islam pula, secara umumnya 
kita dapat melihat perkembangan positif sama ada dari sudut peratusan aset perbankan 
Islam mahu pun pertambahan produk-produk perbankan berdasarkan pelbagai konsep 
yang diterima oleh rakyat tempatan dan masyarakat antarabangsa. 

Walaupun dengan pencapaian perlaksanaan sistem perbankan Islam ini, namun 
sehingga kini hasrat untuk memartabatkan ekonomi umat Islam khususnya di 
Malaysia masih belum dapat dicapai sepenuhnya. Hingga kini masih terdapat 
perbezaan ekonomi yang ketara antara penduduk bandar dan luar bandar, perbezaan 
pemilikan kekayaan negara antara kaum masih jelas dan penguasaan harta masih 
berada ditangan kelompok kecil tertentu. Sebagai contoh matlamat Dasar Ekonomi 
Baru yang mensasarkan penguasaan 30 peratues ekonomi bumiputera masih belum 
dicapai walaupun dasar ini telah dilaksanakan sejak tahun 1970 lagi. Sehubungan 
dengan itu, perlaksanaan sistem perbankan Islam ini perlu dipergiatkan lagi secara 
berterusan, berhikmah dan bersifat global. 

